Dansk jente klemt til døde av høyballer
- Tre barn kom i klem under noen høyballer som veltet over dem, sier kommunikasjonsmedarbeider Kurt Stenfeldt ved politiet i Midt- og Vest-Jylland. De tre jentene, i alderen ni til 13 år, ble kjørt med ambulanse til Herning Sygehus etter ulykken torsdag. Der ble den ene av dem erklært død. - Tilstanden til de to andre er kritisk, opplyser en talsperson på sykehuset. Politiet ble varslet om ulykken like før klokka 12 torsdag, og både ambulanser, leger og redningshelikopter ble sendt til stedet. De store høyballene var stablet i en låve, og politiet forsøker nå å finne ut hva som førte til at jentene fikk dem over seg.
En ni år gammel jente mistet livet og to andre er kritisk skadd etter at flere store høyballer veltet over dem på en låve i Ringkøbing i Danmark.